CELEX: 62020TN0452
Language: et
Date: 2020-07-15 00:00:00
Title: Kohtuasi T-452/20: 15. juulil 2020 esitatud hagi – Facebook Ireland versus komisjon

31.8.2020   
            
            
               ET
            
            
               Euroopa Liidu Teataja
            
            
               C 287/40
            
         
      15. juulil 2020 esitatud hagi – Facebook Ireland versus komisjon
      (Kohtuasi T-452/20)
      (2020/C 287/60)
      Kohtumenetluse keel: inglise
      
         Pooled
      
      
         Hageja: Facebook Ireland Ltd (Dublin, Iirimaa) (esindajad: D. Jowell, QC, barrister D. Bailey, solicitor J. Aitken, solicitor D. Das, solicitor S. Malhi, solicitor R. Haria, solicitor M. Quayle ja advokaat T. Oeyen)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada komisjoni 4. mai 2020. aasta otsuse C(2020) 3013 (juhtum AT.40684 – Facebook Marketplace) artikkel 1 osas, milles nõutakse lisas I.B täpsustatud sisedokumente;
               
            
                  —
               
               
                  teise võimalusena: esiteks tühistada vaidlustatud otsuse artikkel 1 osas, milles õigusvastaselt nõutakse asjassepuutumatute dokumentide esitamist; teiseks osaliselt tühistada vaidlustatud otsuse artikkel 1 selleks, et sõltumatutel ELi kvalifitseeritud juristidel oleks lubatud teostada turgu puudutavas dokumenditaotluses käsitletud dokumentide olulisuse kontrolli eesmärgiga kõrvaldada esitatavate dokumentide hulgast need, mis on uurimise huvides ilmselgelt asjassepuutumatud, ja/või isiklikud dokumendid; ja/või kolmandaks tühistada vaidlustatud otsuse artikkel 1 osas, milles see nõuab asjassepuutumatute dokumentide esitamist, mis on isiklikku ja/või eraelulist laadi;
               
            
                  —
               
               
                  mõista kohtukulud välja komisjonilt.
               
            
         Väited ja peamised argumendid
      
      Hagi põhjenduseks esitab hageja kolm väidet.
      
                  1.
               
               
                  Esimese väite kohaselt rikub vaidlustatud otsus määruse nr 1/2003 artikli 18 lõikes 3 peegelduvat vajalikkuse põhimõtet ja/või rikub Facebooki kaitseõigusi ja/või kujutab endast võimu kuritarvitamist, kuna nõuab selliste dokumentide esitamist, millest selgelt suurem osa hõlmab täiesti asjassepuutumatuid ja/või isiklikke dokumente, ja/või rikub nii Facebooki kaitseõigusi ja/või kujutab endast võimu kuritarvitamist. Seega on komisjon määruse nr 1/2003 artikli 18 lõike 3 kohaldamisel rikkunud õigusnormi ja/või on teinud ilmse hindamisvea.
               
            
                  2.
               
               
                  Teine väide, et kuna vaidlustatud otsus nõuab nii paljude dokumentide esitamist (näiteks töötajate meditsiinilisi küsimusi puudutav kirjavahetus; leinaaega puudutav kirjavahetus, isiklike investeeringutega seotud dokumendid, tööle kandideerimise avaldused, asutusesisesed hindamised ning Facebooki võtmetöötajate pereliikmete turvariskide analüüsi puudutavad dokumendid), rikub see põhiõigust eraelu puutumatusele, proportsionaalsuse põhimõtet ja põhiõigust heale haldusele.
               
            
                  3.
               
               
                  Kolmanda väite kohaselt ei ole vaidlustatud otsuses selgitatud, miks selle otsingusõnad tuvastavad üksnes dokumente, mis on vajalikud ja asjakohased komisjoni uurimismenetluse jaoks ega selgitatud, miks ei ole lubatud ELi kvalifitseeritud välistel juristidel olulisuse kontrolli teostada, samuti ei ole selgitatud ega ette nähtud ühtki õiguslikult siduvat „eriruumi“ isiklike ja/või täiesti asjassepuutumatute dokumentide jaoks, mistõttu ei ole see otsus piisavalt põhjendatud, erinevalt sellest, mida nõuab määruse nr 1/2003 artikli 18 lõige 3 ja ELTL artikkel 296.